
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIŲ TEISĖS DALYVAUTI KOMITETO POSĖDYJE
2013-12-03            Nr. 101-I-17
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Andrius Palionis, Valdas Skarbalius, Leonard Talmont, Darius Ulickas, Mečislovas Zasčiurinskas, Edvardas Žakaris, gavusi Seimo pirmininko Vydo Gedvilo pavedimą išnagrinėti Seimo narių Naglio Puteikio ir Aurelijos Stancikienės kreipimąsi dėl Seimo Teisės ir teisėtvarkos komiteto sprendimo neleisti jiems dalyvauti posėdyje, taip pat gavusi Seimo narių Naglio Puteikio ir Aurelijos Stancikienės kreipimusis į Komisiją ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

Seimo narė Aurelija Stancikienė 2013 m. rugsėjo 25 d. kreipimesi į Komisiją informavo, kad ji atvyko į 2013 m. rugsėjo 25 d. vykusį Seimo Teisės ir teisėtvarkos komiteto (toliau – Komitetas) uždarą posėdį, pavaduodama Seimo narę Neringą Venckienę, tačiau šiame posėdyje jai nebuvo leista dalyvauti. Seimo narys N. Puteikis, atvykęs į minėtą Komiteto posėdį, taip pat nebuvo įleistas. N. Puteikis nėra Komiteto nuolatinis narys ar kito nario pavaduotojas. 
Uždaras Komiteto posėdis buvo skirtas 2013 m. rugsėjo 21 d. Dembavoje, Panevėžio rajone, įvykdyto moksleivės nužudymo aplinkybėms ir ikiteisminio tyrimo detalėms aptarti. Uždarame Komiteto posėdyje dalyvavo Vidaus reikalų ministras Dailis Alfonsas Barakauskas, Generalinis policijos komisaras Saulius Skvernelis, Generalinis prokuroras Darius Valys, Priešgaisrinės apsaugos ir gelbėjimo departamento direktorius Remigijus Baniulis, Bendrojo pagalbos centro viršininkas Artūras Kedavičius, Ryšių reguliavimo tarnybos direktorius Feliksas Dobrovolskis ir įmonių, teikiančių mobiliąsias ryšių paslaugas, atstovai. 

Seimo statuto 53 straipsnio 3 dalyje nustatyta, kad komitetai gali rengti uždarus posėdžius, kai svarstymo metu pateikiama informacija, susijusi su valstybės ar komercine paslaptimi, bei kita informacija, kurios naudojimą bei platinimą riboja įstatymai. Sprendimas rengti uždarą posėdį priimamas komiteto narių balsų dauguma. 
Komitetas, priimdamas sprendimą dėl Seimo narių dalyvavimo Komiteto posėdyje, vadovavosi Lietuvos Respublikos baudžiamojo proceso kodekso 177 straipsnio 1 dalies nuostata: „Ikiteisminio tyrimo duomenys neskelbtini. Šie duomenys iki bylos nagrinėjimo teisme gali būti paskelbti tik prokuroro leidimu ir tik tiek, kiek pripažįstama leistina. Draudžiama skelbti duomenis apie nepilnamečius įtariamuosius ir nukentėjusiuosius.“ 
Komiteto pirmininkas Julius Sabatauskas 2013 m. spalio 22 d. rašte nurodė Komiteto sprendimo neleisti Seimo nariams N. Puteikiui ir A. Stancikienei dalyvauti Komiteto posėdyje motyvus: „Atsižvelgiant į tai, kad pirmoje posėdžio dalyje turėjo būti pateikta informacija apie chronologinę įvykių eigą, atsakingų tarnybų reagavimą į pagalbos prašymą, kitas reikšmingas ikiteisminio tyrimo detales, <...> Komiteto nariai, atsiklausę posėdyje dalyvaujančių kompetentingų institucijų vadovų nuomonės, bendru sutarimu nutarė, kad uždaro posėdžio dalyje, kurioje bus aptariamos nusikalstamo įvykio aplinkybės ir ikiteisminio tyrimo eiga, galės dalyvauti tik Seimo nutarimu patvirtinti nuolatiniai Komiteto nariai.“ 
Minėtame rašte atkreipiamas dėmesys, kad pasibaigus pirmajai posėdžio daliai Seimo nariai A. Stancikienė ir N. Puteikis buvo informuoti apie galimybę dalyvauti tolesniame klausimo svarstyme, tačiau jie į svarstymą neatvyko.
Seimo statutas reglamentuoja Seimo narių dalyvavimą komitetų ir komisijų posėdžiuose. Seimo statuto 9 straipsnio 10 punkte nustatyta, kad Seimo narys turi teisę dalyvauti visų Seimo komitetų ir komisijų posėdžiuose, taip pat Vyriausybės posėdžiuose, o prireikus dalyvauti valstybės valdžios ir valdymo institucijų posėdžiuose, kuriuose svarstomi jo pateikti klausimai, taip pat iš anksto pranešęs stebėti kitus posėdžius, kuriuose svarstomi jį dominantys klausimai, išskyrus susijusius su valstybės paslaptimi, kurių svarstymo tvarką nustato įstatymai. Seimo statuto 53 straipsnio 5 dalies nuostata numato, kad komitetų posėdžiuose, taip pat ir uždaruose, patariamojo balso teise gali dalyvauti į tuos komitetus neįeinantys kiti Seimo nariai.
Seimo statuto 44 straipsnis reglamentuoja Seimo komitetų sudarymo tvarką. Šio straipsnio 9 dalyje nustatyta, kad komiteto narių pavaduotojų skaičius neribojamas. Jų kandidatūras kiekviena frakcija turi pateikti sunumeravusi iš eilės. To paties straipsnio 10 dalyje nurodyta, kad komitetų sudėtį ir komitetų narių pavaduotojus tvirtina Seimas, balsuodamas už visą komiteto narių ir jų pavaduotojų sąrašą. 

2013 m. gegužės 14 d. Seimo nutarimu „Dėl Lietuvos Respublikos Seimo nutarimo „Dėl Lietuvos Respublikos Seimo komitetų narių pavaduotojų patvirtinimo“ 1, 3, 5, 8, 9, 11, 12, 15 straipsnių pakeitimo ir papildymo“ Nr. XII-307 (toliau – Nutarimas) Teisės ir teisėtvarkos komiteto narės Neringos Venckienės pavaduotojais buvo patvirtinti: 1) Seimo narys Jonas Varkala ir 2) Seimo narė Aurelija Stancikienė. 

Seimo statuto 45 straipsnio 1 dalyje nustatyta, kad kai komiteto narys nedalyvauja komiteto posėdyje, visas jo teises įgyja tame posėdyje dalyvaujantis tos pačios frakcijos komiteto narių pavaduotojas, esantis nustatytoje pavaduotojų eilėje pirmas. 

Pažymėtina, kad aukščiau minėtame Komiteto posėdyje nedalyvavo nei nuolatinė Komiteto narė Neringa Venckienė, nei Jonas Varkala, kuris Nutarimu buvo patvirtintas jos pirmuoju pavaduotoju. Kadangi Seimo statute leidžiamas neribotas Seimo narių pavaduotojų skaičius, šiuo atveju visas nedalyvaujančios posėdyje nuolatinės narės Neringos Venckienės teises turėjo įgyti Komiteto narę pavaduojanti Aurelija Stancikienė. 
Komisija išsiaiškino, kad Nagliui Puteikiui ir Aurelijai Stancikienei suteikti leidimai dirbti ar susipažinti su įslaptinta informacija.

Atkreiptinas dėmesys į 2009 m. lapkričio 11 d. Komisijos išvadą „Dėl Seimo nario teisės dalyvauti komiteto posėdyje“, kurioje Komisija nusprendė, kad Teisės ir teisėtvarkos komitetas, neleisdamas Seimo nariui dalyvauti uždarame posėdyje, kuriame buvo pateikiama ikiteisminio tyrimo medžiaga, pažymėta „Riboto naudojimo“ žyma, nepažeidė Seimo statuto nuostatų ir kitų teisės aktų nuostatų.
Etikos ir procedūrų komisija nusprendė:
Teisės ir teisėtvarkos komitetas, priimdamas sprendimą neleisti Seimo nariams Nagliui Puteikiui ir Aurelijai Stancikienei dalyvauti uždarame komiteto posėdyje, pažeidė  Seimo statuto 53 straipsnio 5 dalies ir Seimo statuto 45 straipsnio 1 dalies nuostatas. 
Komisijos pirmininko pavaduotojas                                                        Mečislovas Zasčiurinskas

